Brüssel 14.7.2004

KOM(2004) 494 lõplik

2004/0166 (AVC)

Ettepanek:

NÕUKOGU MÄÄRUS,

millega asutatakse Ühtekuuluvusfond

(komisjoni esitatud)

SELETUSKIRI

Asutamislepingu artikli 161 lõikes 2 on sätestatud, et Ühtekuuluvusfondist antakse rahalist abi projektide elluviimisele keskkonna ning üleeuroopaliste transpordivõrkude valdkonnas.

Määrusega (EÜ) nr 1164/94 asutati Ühtekuuluvusfond ja käsitleti esimest korda selle tegevust. Nimetatud määrust täiendati seejärel määrustega (EÜ) nr 1264/1999 ja (EÜ) nr 1265/99.

Pärast liidu laienemist 1. mail 2004 antakse Ühtekuuluvusfondist abi kümnele uuele liikmesriigile kuni 2006. aasta lõpuni samamoodi nagu kolmele endiselt abisaavale liikmesriigile (Hispaania, Portugal, Kreeka) ajavahemiku 2000–2006 lõpuni.

Määrusega (EÜ) nr […] kinnitatakse struktuurifondide ja Ühtekuuluvusfondi tegevuse üldsätted 2007–2013 eelarveperioodi kontekstis ning sätestatakse, et Ühtekuuluvusfond aitab kaasa kõige vähem arenenud liikmesriikide ja piirkondade lähenemise eesmärgile rahalise osalusega selle eesmärgi raames teostatavates tegevusprogrammides. Komisjoni poolt 2004. aasta veebruaris vastu võetud kolmandas ühtekuuluvusalases ettekandes väljakuulutatud ühtekuuluvuspoliitika rakendamise süsteemi reformi raames moodustavad Ühtekuuluvusfondi projektid osa struktuurifondide mitmeaastasest programmitööst ja selle hulka kuuluvad ka suurte projektidena teostatavad abimeetmed. Selle poliitika väärtuseks olevaid põhiprintsiipe (mitmeaastane programmitöö, partnerlus, hindamine, ühine juhtimine) järgides põhineb see reform tasakaalu leidmisel strateegilise dimensiooni tugevdamise ja rakendussüsteemi lihtsustamise vahel, vähendades fondide arvu, lihtsustades programmitööd, selgitades liikmesriikide ja komisjoni rolle finantsjuhtimises ja järelevalves ja kohandades üksikasjalikke rakenduseeskirju vastavalt ühenduse rahalise toetuse intensiivsusele.

Ühtekuuluvusfondi rahastatavad projektid üleeuroopaliste transpordivõrkude valdkonnas peavad järgima nimetatud võrke käsitlevaid suuniseid, mille nõukogu on vastu võtnud ja mis sisalduvad otsuse (EÜ) 1692/96 muudetud versioonis.

Keskkonnavaldkonnas aitavad ühtekuuluvusfondi projektid kaasa asutamislepingu artiklis 174 ettenähtud liidu poliitiliste eesmärkide elluviimisele.

Uute liikmesriikide liitumine 1. mail 2004, kes kõik täidavad Ühtekuuluvusfondist abi saamise nõudeid, ja uute ja oluliste rahastamisvajaduste olemasolu nendes maades õigustavad fondi tegevusvaldkonna laiendamist. Nii võib Ühtekuuluvusfond rahastada ka meetmeid säästvat arengut soodustavates ja selget keskkondlikku mõõdet omavates valdkondades, nagu energiatõhusus ja taastuvad energiaallikad, ning transpordivaldkonna meetmed võivad olla seotud ka muude kui üleeuroopaliste võrkudega ning hõlmata raudteid, sisevee- ja mereteid, mitmeliigilisi transpordisüsteeme ja nende omavahelist toimimist, maantee- ja õhuliikluse mahtude kontrollimist, puhast linnatransporti ja ühistranspordivahendid. Tegevusvaldkonna laiendamine on kooskõlas asutamislepingu vastavate sätetega ja vastab Euroopa Ülemkogu Lissaboni (märts 2000) ja Göteborgi (juuni 2001) istungitel kindlaks määratud prioriteetidele.

Käesoleva määruse eesmärgiks on täpsustada Ühtekuuluvusfondi ülesannet ja selle üksikasjalisi rakendussätteid, eriti seoses tingimusliku abi ja fondi kohaldamisalaga.

Ühtekuuluvusfondist abi saavad liikmesriigid peavad täitma asutamislepingus lähenemisprogrammide suhtes sätestatud tingimusi ning majandus- ja rahaliidus osalevate liikmesriikide puhul ülemäärase eelarvepuudujäägiga seotud tingimusi. Ühtekuuluvusfondist antakse abi ainult juhul, kui need tingimused on täidetud. Kui nõukogu täheldab komisjoni ettepaneku põhjal ülemäärast riigieelarve puudujääki ja asjaomane liikmesriik ei ole võtnud tõhusaid meetmeid, peatatakse Ühtekuuluvusfondist tulenevad maksekohustused alates järgmise aasta 1. jaanuarist. Rahastamise peatamine lõpeb, kui nõukogu samades tingimustes otsustades täheldab, et asjaomane liikmesriik on võtnud parandusmeetmed, mis võimaldavad asutamislepingule ja nõukogu otsustele vastava olukorra taastamist.

2004/0166 (AVC)

Ettepanek:

NÕUKOGU MÄÄRUS,

millega asutatakse Ühtekuuluvusfond

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 161 teist lõiget,

võttes arvesse komisjoni ettepanekut,[1]

võttes arvesse Euroopa Parlamendi nõusolekut,[2]

võttes arvesse Euroopa Majandus- ja Sotsiaalkomitee arvamust,[3]

võttes arvesse regioonide komitee arvamust[4]

ning arvestades järgmist:

Määruses (EÜ) nr […], millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta,[5] määratletakse struktuurifondide ja Ühtekuuluvusfondi tegevuse raamistik, kehtestades eelkõige partnerluse, programmitöö, hindamise ja juhtimisega seotud eesmärgid, põhimõtted ja eeskirjad. Seega tuleks täpsustada Ühtekuuluvusfondi ülesannet selles uues raamistikus võrreldes fondile asutamislepingus omistatud ülesannetega, ning selguse mõttes asendada nõukogu 16. mai 1994. aasta määrus (EÜ) nr 1164/94,[6] millega asutati ühtekuuluvusfond.

Ühtekuuluvusfondi rahastatavad projektid üleeuroopaliste võrkude valdkonnas peavad vastama suunistele, mille nõukogu ja Euroopa Parlament on nende võrkude suhtes vastu võtnud. Jõupingutuste ühendamise taotlusel tuleb pidada prioriteetseks Euroopa tähtsusega projekte, nagu need on määratletud Euroopa Parlamendi ja nõukogu 23. juuli 1996. aasta otsuses (EÜ) nr 1692/96/EÜ[7] ühenduse suuniste kohta üleeuroopalise transpordivõrgu arendamiseks.

Ühendus võib Ühtekuuluvusfondi kaudu toetada tegevust, mis on mõeldud asutamislepingu artiklis 174 sätestatud ühenduse keskkonnapoliitika eesmärkide elluviimiseks. Ilma et see piiraks põhimõtet, et saastaja maksab, võib nõukogu kooskõlas asutamislepingu artikli 175 lõikega 5 otsustada rahalise toetuse andmise Ühtekuuluvusfondist, kui nimetatud artikli lõikel 1 rajanev meede tekitab liikmesriigi ametiasutustele ebaproportsionaalseks peetavaid kulusid.

Ühtekuuluvusfondi projektid peavad arvesse võtma laienenud liidu prioriteete ja eriti keskkonnaalase säästva arengu prioriteete, mis määrati kindlaks Euroopa Ülemkogu Göteborgi istungil.

Määrusega (EÜ) nr […] sätestatakse, et kulutuste vastavus nõuetele tuleb tuvastada riiklikul tasandil, välja arvatud mõnel erandjuhul, mille kohta tuleb kehtestada erieeskirjad. Seega tuleb täpsustada Ühtekuuluvusfondiga seonduvad erandid.

Rahalise toetuse saamise tingimusi käsitlevad eeskirjad kehtivad jätkuvalt vastavalt asutamislepingu artiklis 104 kehtestatud majandusliku lähenemise kriteeriumide täitmisele ja lähtuvalt riigi rahanduse usaldusväärsusest. Selles suhtes peavad majandus- ja rahaliitu kuuluvad liikmesriigid rakendama stabiilsusprogrammid ja nimetatud liitu mitte kuuluvad riigid lähenemisprogrammid, mis on määratletud nõukogu 7. juuli 1997. aasta määruses (EÜ) nr 1466/97 eelarveseisundi järelevalve ning majanduspoliitika järelevalve ja kooskõlastamise tõhustamise kohta ning mis hõlbustavad asutamislepingu artiklis 104 osutatud majandusliku lähenemine tingimuste täitmist,

ON VASTU VÕTNUD KÄESOLEVA MÄÄRUSE:

Artikkel 1

Ühtekuuluvusfondi loomine ja selle ülesanne

Ühtekuuluvusfond (edaspidi: „fond“) luuakse eesmärgiga aidata kaasa ühenduse majandusliku, sotsiaalse ja territoriaalse ühtekuuluvuse tugevdamisele kestva arengu edendamiseks.

Fond peab osalema nende programmide rahastamises, mis toetavad asutamislepingus seatud eesmärke.

Fondi tegevust reguleerivad määruse (EÜ) nr […] ja käesoleva määruse sätted.

Arti kkel 2

Abi kohaldamisala

Lähtuvalt iga abisaava liikmesriigi erilistest investeeringu- ja infrastruktuuride vajadustest tegutseb fond tasakaalustatud ja asjakohasel viisil järgmistes valdkondades:

1) üleeuroopalised transpordivõrgud ja eelkõige prioriteetsed Euroopa tähtsusega projektid, mis on kindlaks määratud otsuses (EÜ) nr 1692/96/EÜ;

2) asutamislepingu artikli 174 eesmärkide elluviimine, mis on osa keskkonnaalase poliitilise tegevusprogrammi alusel ühenduse keskkonnakaitsepoliitika jaoks kehtestatud prioriteetidest;

3) säästvat arengut soodustavad ja selget keskkonnamõõdet omavad valdkonnad, nagu energiatõhusus ja taastuvad energiaallikad, ning muude kui üleeuroopaliste võrkudega seotud transpordialased projektid, mis hõlmavad raudteid, sisevee- ja mereteid, mitmeliigilisi transpordisüsteeme ja nende omavahelist toimivust, maantee- ja õhuliikluse mahtude kontrolli, puhast linnatransporti ja ühistranspordivahendeid.

Arti kkel 3

Kulutuste abikõlblikkus

Fondi vahenditest ei rahastata järgmisi kulutusi:

1) käibemaks;

2) võlaintress;

3) maa ostusumma, mis moodustab üle 10% asjakohase tehingu kogu abikõlblikust kulutusest;

4) kulutused eluasemele;

5) tuumajõujaamade tegevuse lõpetamine.

Artikkel 4

Fondi tingimuslik abi

Fondi rahalise abi saamise tingimused on määratud järgmiste eeskirjadega.

Kui nõukogu:

a) tuvastab vastavalt asutamislepingu artikli 104 lõikele 6 sätetele liikmesriigi ülemäärase eelarvepuudujäägi, ja

b) otsustab vastavalt asutamislepingu artiklite 104 lõikele 8 sätetele, et asjaomane liikmesriik ei reageerinud asutamislepingu artiklite 104 lõike 7 sätetest tulenevatele nõukogu soovitusele tõhusate meetmetega või et need meetmed osutusid ebasobivaks,

otsustab ta täielikult või osaliselt peatada fondi rahalise abi asjaomase liikmesriigi suhtes alates järgneva aasta 1. jaanuarist. Peatamisotsust kohaldatakse võetud maksekohustuste suhtes.

Nõukogu otsustab lõpetada fondi rahalise abi peatamise, kui ta täheldab, et asjaomane liikmesriik on võtnud tõhusaid parandusmeetmeid. Komisjon võtab vastu vajalikud sätted peatatud maksekohustuste uuesti eelarvesse võtmiseks.

Lõigetes 2 ja 3 osutatud otsused võtab nõukogu komisjoni ettepaneku põhjal vastu kvalifitseeritud häälteenamusega.

Arti kkel 5

Üleminekusätted

Käesolev määrus ei piira nõukogu või komisjoni poolt määruse (EÜ) nr 1164/94 alusel heakskiidetud meetmete edasist rakendamist või muutmist, kaasa arvatud täielik või osaline kehtetuks tunnistamine, juhul kui neid meetmeid kohaldatakse enne 1. jaanuari 2007.

Määruse (EÜ) nr 1164/94 raames esitatud taotlused jäävad jõusse.

Arti kkel 6

Kehtetuks tunnistamine

Määrus (EÜ) nr 1164/94 tunnistatakse kehtetuks alates 1. jaanuarist 2007.

Viiteid määrusele (EÜ) nr 1164/94 tõlgendatakse viidetena käesolevale määrusele.

Arti kkel 7

Läbivaatamisklausel

Nõukogu vaatab käesoleva määruse läbi hiljemalt 31. detsembril 2013, tehes otsuse vastavalt asutamislepingu artiklile 161.

Art ikkel 8

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas .

Käesolevat määrust kohaldatakse alates 1. jaanuarist 2007.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […].

Nõukogu nimel

eesistuja

[…]

[1] ELT C […], […], lk […].

[2] ELT C […], […], lk […].

[3] ELT C […], […], lk […].

[4] ELT C […], […], lk […].

[5] ELT L […], […], lk […].

[6] EÜT L 130, 25.5.1994, lk 1. Määrust on viimati muudetud 2003. aasta ühinemisaktiga.

[7] EÜT L 228, 9.9.1996, lk 1.